“Sidney Jakson fenomeni” hujjatli filmining taqdimoti o`tkazildi

Bugun poytaxtimizdagi “Cinema Palace” kino saroyining kichik zalida (sobiq “Panorama” kinoteatri) o`zbek boks maktabining asoschisi Sidney Jakson xotirasiga bag`ishlangan hujjatli filmning premerasi bo`lib o`tdi. Tadbir O`zbekiston Respublikasi Turizm va sport vazirligi, “Milliy PR-markaz” DUK hamkorligida tashkil etildi. Bu haqda Turizm va sport vazirligi Matbuot xizmati xabar berdi. 
Hujjatli film premerasida Turizm va sport vazirligi, Milliy Olimpiya qo`mitasi, O`zbekiston boks federasiyasi vakillari, Sidney Jaksonning qizi Paina Jakson va uning yaqinlari, Respublika olimpiya zaxiralari kolleji trener-pedagoglari, o`zbek boksi faxriylari hamda ommaviy axborot vositalari xodimlari ishtirok etishdi.
Tadbirni Turizm va sport vazirining birinchi o`rinbosari Ulug`bek Azamov kirish so`zi bilan ochib berdi. Shuningdek, taqdimot marosimida AQShning O`zbekiston Respublikasidagi favqulodda va muxtor elchisi, janob Daniel Rozenblyum ham ishtirokchilarga videomurojaat shaklida qutlov yo`lladi.
E`tirof etish joiz, o`zbek boks maktabi bugun butun dunyoga ma`lumu-mashhur. Sportchilarimiz xalqaro sport maydonlarida O`zbekiston sha`ni va qudratini munosib himoya qilib, yangi g`alabalarni qo`lga kiritib kelishmoqda. Bahodir Jalolov, Hasanboy Do`stmatov, Shaxram G`iyosov, Murodjon Axmadaliev, Shahobiddin Zoirov kabi charm qo`lqop ustalari o`zbek boksining yangi avlod yulduzlari sanaladi. Ular erishayotgan yutuqlar zamirida murabbiylarning mashaqqatli va beqiyos mehnatlari yotibdi, desak mubolag`a bo`lmydi. Zero, har bir sportchining g`alabasi aslida ustozining ham g`alabasi, muvaffaqiyatidir.
Bokschilarimizning bugungi muvaffaqiyatlari zamirida o`zbek boks maktabi asoschisi, atoqli amerikalik murabbiy Sidney Jaksonning xizmatlari katta. Shu bois Turizm va sport vazirligining tashabbusi va bevosita ko`magi bilan aynan shu inson xotirasiga bag`ishlangan hujjatli film yaratildi.
“Sidney Jakson fenomeni” nomli hujjatli filmi “Shayxontohur-film” kinostudiyasi tomonidan “Orient Finans bank” va “Golden House”ning mualliflik huquqini taqdim etishi asosida Turizm va sport vazirligi bilan hamkorlikda tasvirga olindi. Filmning ssenariy muallifi va prodyuseri Boris Babaev, rejissyor – Navruza Biynazova.
Hujjatli filmda afsonaviy murabbiyning O`zbekistondagi hayot yo`li va faoliyatining ko`plab muhim sahifalari haqida uning qizi, hozir Toshkentda istiqomat qiluvchi Paina Jakson so`zlab bergan. Shuningdek, filmda O`zbekiston Respublikasi Bosh vazirining o`rinbosari – turizm va sport vaziri Aziz Abduxakimov, O`zbekiston boks federasiyasi raisi maslahatchisi Malik Boboev, O`zbekiston milliy terma jamoasi bosh murabbiyi Marat Qurbonov, Sidney Jakson shogirdlari – boks afsonasi Rufat Risqiev, boks faxriylari Mirsolih Sagatov, Rinat Yusupov va boshqalar ishtirok etishadi.
“Sidney Jakson fenomeni” hujjatli filmini Uzbekistan.travel ijtimoiy sahifalarida ham tomosha qilishingiz mumkin.